OBH 7411/1996.
az állampolgári jogok országgyűlési biztosának
jelentése
Ügyintéző: dr. Garamvári Miklós

Az eljárás megindulása

Az Új Magyarország napilap, 1996. október 3-i számában cikket jelentetett meg "Hosszú az út hazáig" címmel. A cikk állításai alapján, az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 16. § (2) bekezdése alapján vizsgálatot kezdeményeztem.

A cikk szerint a szombathelyi Berzsenyi Dániel Tanárképző  Főiskolán, 1994. évben, matematika-fizika szakon végzett a román állampolgárságú V. K.

A frissen végzett pedagógus, 1994. év júliusában jelentkezett a román Tanügyminisztériumban, hogy diplomáját honosíttassa. Itt tájékoztatást kapott arról, hogy ennek  akadálya nincs, csak be kell mutatnia a szombathelyi főiskoláról származó törzskönyvi kivonatot valamint a részletes tantárgyi programcsomagot, vagyis a főiskolán tanított tantárgyak részletes, óraszámmal ellátott leírását.

A főiskolától többször kapott ígéretet a kért dokumentumok átadására, azonban ez a cikk megjelenéséig nem történt meg. Hiteles hazai (honosított) diplomája hiányában, Varga Károly súlyos érdeksérelmet szenvedett.

Az ügy jogszabályi háttere és érintett alkotmányos jog:

Az Obtv.) 16. § (2) bekezdése szerint - egyéb feltételek fennállása esetén - az országgyűlési biztos akkor járhat el hivatalból, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben bárkit sérelem ért vagy ennek közvetlen veszélye áll fenn. 

Az Országgyűlési Biztos eljárása során a következő alkotmányos jogot vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése deklarálja: "A Magyar Köztársaság független, demokratikus jogállam." 

A főiskola rektora, dr. Pusztay János tájékoztatott, hogy a főiskolán végzett  román állampolgárságú hallgatók diplomájának honosításához szükséges dokumentumokat (anyakönyvi kivonat, tanterv, tantárgyleírás) a megfelelő ügyintézés érdekében a Művelődési és Közoktatási Minisztérium  Határon Túli Magyarok Főosztályához továbbították.    		

Az RMDSZ Ügyvezető Elnökségének Oktatási Főosztálya is tájékoztatást adott az üggyel kapcsolatban. E tájékoztatás szerint a romániai Ekvivalencia Iroda elvárásainak megfelelő okmányok kiadása érdekében 1995. májusában körlevélben fordultak a magyarországi felsőoktatási intézményekhez, így a Berzsenyi Dániel Tanárképző Főiskolához is.

E dokumentumokat azonban csak 1996. októberében kapták meg. Az igényelt okmányokat (tantárgyi tervek és törzskönyvi kivonatok)  - amelyek jelenleg fordítás és hitelesítés alatt állnak - ezt követően juttatják csak el a bukaresti Tanügyminisztériumhoz. Az ügy fejleményeiről V. K.-t folyamatosan tájékoztatták, így az érintettnek is tudomása van arról, hogy ügye végül megoldást nyert.

A rendelkezésemre álló adatok szerint a vizsgálat tárgyát képező alkotmányos visszásságot az előidéző szerv saját hatáskörében megszüntette, ezért az ügyben további vizsgálatot folytatni nem áll szándékomban.

Megállapítom azonban, hogy az ilyen és ehhez hasonló esetek, azon túlmenően, hogy jelentős érdeksérelmet okozhatnak, veszélyeztetik a jogállamiságból fakadó jogbiztonság alkotmányos követelményének érvényesülését. Ezért,  hivatkozva az Obtv. 20. § (1) bekezdésére, felkérem a művelődési minisztert hogy azok jövőbeni elkerülése érdekében, tegye meg a szükséges intézkedéseket.

Budapest, 1997. január 14.

									Gönczöl Katalin